U ssan-a iɛeddan i d-yewweḍ yisalli yessefraḥen dakken yeffeɣ s wayen yelhan ucerreg (opération) n uḥeddad n wawal, mass Zedek Mulud, iga tagara-a deg yiwen n sbiṭar deg tmurt n Fransa. Ma nemmeslay-d ɣef wugur-a n tezmert, d tmentilt (sebba) i yeğğan bab n “ha-t-an ihi” ad yerr ɣer ttawil n ucerreg, ad d-nini mačči d ayen iweɛren, imi d kra n waṭṭan icudden ɣer tiqraḥ n yiẓi, d ayen yuggten dɣa tagara-a ɣer waṭas n yimdanen, ladɣa wid yesdafflen akkin tlatin n yiseggasen. Ad d-nesmekti belli segmi i d-yekcem Zedek Mulud ɣer tmurt deffir ttiɛadat n ccna i iga deg Kanada d Fransa, yella ad tekk fell-as tmeqset send ad yekfu useggas yezrin 2015. Maca, ɣer tagara yettwaẓuɣer usihar almi d tazwara n wayyur-a n furar deg nella. Tura segmi iɛedda ucerreg deg tegnatin igerrzen, ad yili Zedek Mulud ussan-a deg uxxam-is anda ara yesgunfu kra n wakud. Ma d wid i t-iḥemmlen d wid yessnen azal-is i tezlit tarwawt, d tamaziɣt s umata, zgan fell-as d asteqsi ɣef wamek tella liḥala-s, d asirem akken ad yeḥlu s tazzla ad yuɣal ad yeddem adinanis, ad yesbeɛẓeq taɣect-is. S tujit-ik a win yesqerdicen awal!